**Predmet: Izveštaj o projektu nabavke opreme po programu obezbeđivanja i održavanja naučnoistraživačke opreme i prostora za naučnoistraživački rad**

**Shodno Rešenju o obrazovanju Radne grupe Ministarstva za nauku i tehnološki razvoj Broj 119-01-14/2011-01, od 08. februara 2011. godine, obrazovana je Radna grupa, kao savetodavno telo za izbor opreme i procenu direktnih materijalnih troškova (DMT II), po Programu obezbeđivanja i održavanja naučnoistraživačke opreme i prostora za naučnoistraživački rad.**

**Predmetnim Rešenjem su definisani zadaci Radne grupe, kao i rokovi za njihovo izvršenje. Osnovni zadatak je da se kroz evaluaciju napravi predlog racionalizacije neophodne opreme za realizaciju naučnoistraživačkih projekata u oblasti osnovnih istraživanja, tehnološkog razvoja i interdisciplinarnih istraživanja za ciklus istraživanja 2011-2014. godine, a u okviru Programa obezbeđivanja i održavanja naučnoistraživačke opreme i prostora za naučnoistraživački rad, procene realne potrebe za direktnim materijalnim troškovima istraživanja (DMT II), kao i odrede realni režijski troškovi instituta i fakulteta na kojima se sprovode projekti Ministarstva za nauku i tehnološki razvoj. Rok za izvršenje navedenih zadataka je kraj marta 2011. godine.**

**Takođe, Rešenjem Ministarstva za nauku i tehnološki razvoj, Broj 011-00-24/2011-01 od 08. marta 2011. godine „JUP Istraživanje i razvoj“ d.o.o. je zadužen da pruža stručnu administrativnu i infrastrukturnu podršku u upravljanju opremom koja se pribavlja za potrebe naučno-tehnoloških parkova, nano centra, naučnoistraživačkih instituta i drugih naučnoistraživačkih organizacija, a iz sredstava Finansijskog ugovora zaključenog između Republike Srbije i Evropske investicione banke, dana 04. marta 2010. godine, kao i Okvirnog ugovora o zajmu zaključenog između Republike Srbije i Banke za razvoj Saveta Evrope, od 28. maja 2010. godine.**

**Navedenim Rešenjem „JUP Istraživanje i razvoj“ d.o.o. je zadužen da pruža administrativno tehničku potporu za rad Radne grupe kao savetodavnog tela za izbor opreme i procenu direktnih materijalnih troškova. U cilju izvršenja postavljenih zadataka Radna grupa za opremu i DMT II, uz administrativno tehničku podršku „JUP Istraživanje i razvoj“ d.o.o., sprovela sledeće aktivnosti:**

1. **Radi veće efikasnosti i celishodnosti formirane su radne podgrupe, u okviru Radne grupe i imenovani njihovi administratori. Formirano je ukupno šest podgrupa prema naučnim oblastima;**
2. **Upućena su pisma - pozivi rukovodiocima projekata da prekontrolišu i isprave spisak opreme u bazi i to svako za svoj projekat pojedinačno, kao i da isprave postojeće greške u bazi, a u cilju kompletiranja baze. Pre toga je uspostavljen jasan mehanizam kontrole unesenih izmena da bi se onemogućila zloupotreba;**
3. **Utvrđeni su kriterijumi za odabir opreme;**
4. **Sačinjen je raspored pozivanja na intervju rukovodilaca projekata, sa unapred definisanom dinamikom pozivanja;**
5. **Upućena su pisma – pozivi rukovodiocima projekata da prekontrolišu bazu podataka opreme, u delu koji se tiče direktnih materijalnih troškova II, a u cilju ažuriranja, kao i ispravki eventualnih grešaka u bazi.**
6. **Sprovedeni su i završeni intervjui sa rukovodiocima projekata. Navedeni intervjui su sprovedeni u prostorijama „JUP Istraživanje i razvoj“ d.o.o, kao i u Institutu za hemiju, tehnologiju i metalurgiju. Intervjui su obavljeni u okviru radnih podgrupa prema naučnim oblastima, kao i u plenarnom formatu Radne grupe. U plenarnom formatu je vođena rasprava o skupim komadima opreme. Navedeni intervjui su obavljeni u periodu od 07. marta 2011. godine, zaključno sa 23. martom 2011. godine. Pozivi na razgovore su upućeni na adrese ukupno 285 rukovodilaca projekata. Od toga:**

* **U okviru podgrupe za fiziku, hemiju, materijale i hemijske tehnologije, nove materijale i nanonauke, geonauke i astronomiju urađeno je 72 intervjua.**
* **U okviru podgrupe za biotehnologiju, poljoprivredu i hranu urađeno je 40 intervjua.**
* **U okviru podgrupe za energetiku, rudarstvo i energetsku efikasnost, mašinstvo, saobraćaj, urbanizam i građevinarstvo, uređenje, zaštitu i korišćenje voda, zemljišta i vazduha, zaštitu životne sredine i klimatske promene urađeno je 50 intervjua.**
* **U okviru podgrupe za elektroniku, telekomunikacije, informacione tehnologije, matematiku, računarske nauke, mehaniku, informacione i komunikacione tehnologije urađeno je 17 intervjua.**
* **U okviru podgrupe za biologiju, medicinu i biomedicinu urađeno je 53 intervjua.**
* **U okviru podgrupe za društvene nauke urađeno je 16 intervjua.**
* **U plenarnom formatu Radne grupe je bilo predviđeno ukupno 37 projekata za raspravu i ocenu.**

**Po završetku intervjua, radne podgrupe su evaulirale zahteve i dodelile im tri statusa: odobreno, delimično odobreno i neodobreno. U nastavku je dat tabelarni prikaz tražene opreme u zavisnosti od njenog statusa i vrednosti. Status “delimično odobreno” znači da će ta oprema biti nabavljena samo ako ju je moguće nabaviti u okviru odobrene sume, koja je niža od inicijalno tražene. Ukupna struktura zahteva za opremom je data u Tabeli 1.**

**Tabela 1: Ukupna struktura zahteva**

|  |  |  |  |  |
| --- | --- | --- | --- | --- |
| Status zahteva | Broj  zahteva | Traženo  (u evrima) | Odobreno  (u evrima) | Neodobreno  (u evrima) |
| Odobreno | 2753 | 39.467.599 | 39.467.599 | 0 |
| Delimično Odobreno | 317 | 25.831.949 | 13.763.408 | 12.068.541 |
| Neodobreno | 2689 | 82.962.601 | 0 | 82.962.601 |
| **UKUPNO** | **5759** | **148.262.149** | **53.231.007** | **95.031.142** |